Асен Босев
Скок-подскок

chitanka.info

За игра се сбрахме тука,

а пък ни наляга скука.

И се чудим, и се маем

на какво да си играем!

Идва ми наум тогава —

шапка върху кол поставям.

— Кой с подскачане на крак

пръв дотам ще стигне чак?

Някой изяви желание:

— Щом ще правим състезание,

то на първия се пада

непременно и награда!

Мисля си: „Какво да правя,

най-добрия да прославя?

Нямам купа, ни венец,

нито лента «първенец»“!

Бъркам в джоба си и хоп, че…

там напипвам само копче.

Имах ножче, но къде ми е?

Копчето ще бъде премия!

И тогава, скок-подскок,

в спорта за успех висок

скачат всичките, додето

става шампион момчето —

ей това момче, което

се гордее, че медал

„Златно копче“ съм му дал!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.